iCaps United Isikusibanga Sesine Engalaneni yePSL
Lokhu kwenzakale ngemva kokuba iqembu leCaps United linqobe ele Tripple B 3-0, emdlalweni obusenkundleni ye National Sports Stadium eHarare.
BULAWAYO — Emdlalweni weCastle Premier Soccer League ngoLwesine, iCaps United inqobe i-Tripple B 3-0 enkundleni ye National Sports Stadium eHarare. Lokhu sokusitsho ukuba iMakepekepe isisesibangeni sesine engalaneni yemiklomelo yePSL. Kuthi ke komunye umdlalo obusenkundleni ye Luveve Stadium koBulawayo ngoLwesine amaqembu awe How Mine le Black Mambas adlale aze abhekana kungela ohlohlileyo umdlalo waphela kungutshiki lobhanqa 0-0. Kunjalo nje, iFinal yalonyaka eyomncintiswano we BANCABC Sup8r izadlalwa ngamaqembu aphuma edolobheni le Zvishavane ngemva kokuba amaqembu akulelidolobho athi iShabanie Mine le FC Platinum ephumelele emidlalweni yesigaba se Semi Final edlalwe ngempelaviki edluleyo. Abalandeli bomdlalo wenguqu kwele Zimbabwe bakhangelele ukuba iFinal eyomncintiswano walonyaka owe BANCABC Sup8r iqhutshelwe edolobheni lase Zvishavane ngemva kokuba amaqembu kanobhutshuzwayo aphuma kulelidolobho athi i Shabanie Mine kanye le FC Platinum ephumelele kumidlalo yesigaba se Semi Final ngempelaviki edluleyo. Abasekeli bamaqembu lawa bahlezi belokukhwelezelana njengabafazi besithenjini njalo inkundla ingagcwala phamu uma lumdlalo ungaba se Zvishavane abalandeli befuna ukuzibonela mathupha ukuba ngubani iqhude elikhulu. Umqeqetshi weqembu le Shabanie Mine uLuke Masomere uhle wafunga wagomela ngemva kokunqoba kweqembu lakhe lisidla iDynamos ngenSonto wathi nomakanjani linkezo iyathathwa liqembu lakhe lonyaka. Ekhuluma ngemva kokukhethwa kwakhe ukuba nguye umdlali odlale okwedlula abanye ngoMgqibelo lapho iFC Platinum inqoba iMonomotapa uCharles Sibanda uthe ukhangelele kakhulu ukudibana le Shabanie ku Final. Inkokheli yenhlanganiso ye Premier Soccer League ikhangelelwe ukwethula ukuba iFinal yalonyaka eyomncintiswano izadlalelwa kuliphi idolobho ensukwini ezilandelayo njalo abasiki bebunda bathi lumdlalo uzakuba khona ngemva kwamaviki amabili.